ເທີກີ ຕົກລົງ ໃຫ້ກຳລັງແນວໂຮມ ໃຊ້ຖານທັບຂອງຕົນໄດ້
ລັດຖະມົນຕີປ້ອງກັນປະເທດສະຫະລັດ ກ່າວວ່າ ການໃຊ້ຖານທັບ ດັ່ງກ່າວ ຮວມຢູ່ໃນຫຼາຍໆສິ່ງ ທີ່ສະຫະລັດ ໄດ້ຮ້ອງຂໍຈາກເທີກີ.
ບັນດາເຈົ້າໜ້າທີ່ກະຊວງປ້ອງກັນປະເທດສະຫະລັດ ກ່າວວ່າ ເທີກີໄດ້ຕົກລົງອະນຸມັດໃຫ້ກຳລັງຈາກແນວໂຮມພາຍໃຕ້ການ ນຳພາຂອງສະຫະລັດ ໃຊ້ຖານທັບຂອງຕົນໄດ້ ເພື່ອທຳການ ປະຕິບັດງານຕໍ່ຕ້ານພວກຫົວຮຸນແຮງລັດອິສລາມ ໃນຊີເຣຍ ແລະອີຣັກ ບັນດາເຈົ້າໜ້າທີ່ກ່າວໃນວັນອາທິດວານນີ້ວ່າ ເຂົາເຈົ້າຄາດວ່າ ຂໍ້ຕົກລົງດັ່ງກ່າວ ຈະຮວມທັງຖານທັບອາກາດ Incilik ຊຶ່ງຕັ້ງຢູ່ ປະມານ 100 ຫຼັກກິໂລແມັດ ຫ່າງຈາກຊາຍແດນເທີກີ ຕິດກັບ ພາກຕາເວັນຕົກສຽງເໜືອຂອງຊີເຣຍ ລັດຖະມົນຕີປ້ອງກັນປະເທດສະຫະລັດ ທ່ານ Chuck Hagel ໄດ້ກ່າວ ກ່ອນໜ້ານີ້ວ່າ ການໃຊ້ຖານທັບດັ່ງກ່າວແມ່ນຮວມຢູ່ໃນຫຼາຍໆສິ່ງທີ່ສະຫະລັດໄດ້ຮ້ອງຂໍຈາກເທີກີ ທີມນຶ່ງຂອງທຳນຽບຫ້າແຈ ກຳນົດຈະເດີນທາງໄປຍັງເທີກີໃນອາທິດນີ້ ເພື່ອເຮັດລາຍລະ ອຽດຂອງແຜນການດັ່ງກ່າວໃຫ້ແລ້ວ ການເດີນທາງຂອງພວກເຂົາເຈົ້າ ແມ່ນຕິດຕາມມາ ຫຼັງຈາກການເຈລະຈາທີ່ເຈົ້າໜ້າທີ່ເທີກີ ຈັດຂຶ້ນໃນສັບປະດາແລ້ວນີ້ ກັບພົນເອກເບ້ຍບຳ ນານ John Allen ແລະທ່ານ Brett McGurk ເຈົ້າໜ້າທີ່ກະຊວງການຕ່າງປະເທດ ສະ ຫະລັດ ສະຫະລັດໄດ້ເລີ້ມທຳການໂຈມຕີທາງອາກາດ ຕໍ່ຕ້ານກຸ່ມລັດອິສລາມໃນອີຣັກ ໃນທ້າຍເດືອນສິງຫາຜ່ານມາ ແລະໄດ້ຂະຫຍາຍການໂຈມຕີພ້ອມກັບຫຼາຍປະເທດພາຄີ ເຂົ້າໄປໃນຊີເຣຍໃນເດືອນແລ້ວນີ້